Richard Brautigan

**Richard Gary Brautigan**  (1935–1984) var en amerikansk forfatter og dikter. Han er særlig kjent for romanen *Trout Fishing in America* (*Ørretfiske i Amerika*, oversatt av Olav Angell). Brautigan har blitt kalt «den siste beatpoet».

## Bakgrunn og virke
Brautigan ble født i Tacoma i Washington og vokste opp i Eugene i Oregon, sammen med sin mor. Foreldrene skilte seg da Brautigan var fem, og moren giftet seg på nytt syv ganger. Flere av stefedrene slo både ham og moren, noe Brautigan skrev om i flere dikt og romaner i oppveksten. Store deler av barndoms- og ungdomsårene var preget av ekstrem fattigdom.

I 1953 dro han hjemmefra og levde som omstreifer i to år til han ble arrestert for å ha kastet en stein på en politistasjon. I stedet for å bli fengslet ble han sendt til Oregon State Hospital, der han ble gitt diagnosen schizofren og behandlet med elektrokonvulsiv terapi. I 1956 dro han til San Francisco, California, der han skulle bo resten av livet. Der forsøkte han å etablere seg som forfatter, og delte ut diktene sine på gata. Hans første utgivelse var diktet  *The Return of the Rivers* (1957), som ble fulgt opp av to diktsamlinger: *The Galilee Hitch-Hiker* (1958), og *Lay the Marble Tea*. (1959). På 1960-tallet ble Brautigan involvert i motkulturen som oppsto i byen, og opptrådte ofte med diktlesninger. Hans første roman, *A Confederate General From Big Sur* fikk ingen særlig oppmerksomhet, men da *Trout Fishing In America* kom i 1967 ble han berømmet som motkulturens fremste forfatter og oppnådde internasjonal anerkjennelse. På 1970-tallet forsøkte han seg i flere sjangre, men interessen for ham tapte seg, særlig i Amerika. Lawrence Ferlighetti var Brautigans forlegger i mange år. I 1968 og 1969 spilte Brautigan inn et album med diktlesninger på The Beatles' kortlivede plateselskap Zapple, som ble lagt ned før albumet ble utgitt. Det ble derimot utgitt i 1970 på et annet selskap.

Han hadde flere opphold i Japan, noe som gjenspeiles i flere deler av forfatterskapet hans.

Brautigans tekster karakteriseres av hans bemerkelsesverdige fantasi og humor. Hans overraskende metaforer gir selv prosaen poetiske kvaliteter. Man finner spor av zenbuddhisme, og dikt som hyller den franske poeten Charles Baudelaire.

I 1984 ble han funnet død, 49 år gammel, i Bolinas i California, med skuddsår i hodet. Antagelig begikk han selvmord. Datoen for hans død er ikke kjent; en privatetterforsker fant ham den 25. oktober, og det spekuleres i om han tok livet sitt den 14. september etter å ha snakket med en tidligere kjæreste i telefonen.

## Bibliografi
### Prosa
* 1964: *A Confederate General From Big Sur*, ISBN 0-224-61923-3
* 1967: *Trout Fishing in America*, ISBN 0-395-50076-1 (samleutgave)
* 1968: *In Watermelon Sugar*, ISBN 0-440-34026-8
* 1970: *Revenge of the Lawn*, ISBN 0-671-20960-4
* 1971: *The Abortion: An Historical Romance 1966*, ISBN 0-671-20872-1
* 1974: *The Hawkline Monster: A Gothic Western*, ISBN 0-671-21809-3
* 1975: *Willard and His Bowling Trophies: A Perverse Mystery*, ISBN 0-671-22065-9
* 1976: *Sombrero Fallout: A Japanese Novel*, ISBN 0-671-22331-3
* 1977: *Dreaming of Babylon: A Private Eye Novel 1942*, ISBN 0-440-02146-4
* 1980: *The Tokyo-Montana Express*, ISBN 0-440-08770-8
* 1982: *So The Wind Won't Blow It All Away*, ISBN 0-395-70674-2
* 1982/2000: *An Unfortunate Woman: A Journey*, ISBN 0-312-27710-5 – ferdigstilt i 1982, men først utgitt posthumt i 2000 

### Poesi
* 1958: *The Galilee Hitch-Hiker*
* 1959: *Lay the Marble Tea*
* 1960: *The Octopus Frontier*
* 1963: *All Watched Over by Machines of Loving Grace*
* 1968: *Please Plant This Book*
* 1968: *The Pill versus the Springhill Mine Disaster*
* 1970: *Rommel Drives on Deep into Egypt*
* 1971: *Loading Mercury with a Pitchfork*, ISBN 0-671-22263-5. ISBN 0-671-22271-6
* 1978: *June 30th, June 30th*, ISBN 0-440-04295-X
* 1999: *The Edna Webster Collection of Undiscovered Writings*, ISBN 0-395-97469-0

### På norsk
* 1974: *Ørretfiske i Amerika*, oversatt av Olav Angell. Gyldendal forlag. ISBN 82-05-06410-5
* 1976: *En konføderal general fra Big Sur*, oversatt av Morten Austad. Solum forlag. ISBN 978-82-560-0015-9
* 1977: *Hawkline Uhyret*, oversatt av Olav Angell. Gyldendal forlag. ISBN 82-05-09362-8
* 2003: *Drømmer om Babylon*, oversatt av Erlend Loe. Kagge forlag. ISBN 978-82-489-0224-9
* 2004: *Å føre krig mot den gjengse maratonprosa*, gjendiktet av Jan Erik Vold. Kolon forlag. ISBN 978-82-05-35516-3
* 2018: *En god setning. Og en god setning til*, kortprosa i utvalg. Til norsk ved Jan Erik Vold. Flamme forlag. ISBN 9788282882514

## Referanser